ไฟแนนเชียลไดเจสต์
CHO เตรียมประมูลงานใหญ่ ร.ฟ.ท.
15 พ.ค. 2556

CHO เตรียมประมูลงานใหญ่ ร.ฟ.ท.
นายสุรเดช ทวีแสงสกุลไทย กรรมการผู้จัดการใหญ่ บริษัท ช.ทวี ดอลลาเซียน (CHO) เปิดเผยว่า บริษัทเตรียมยื่นประมูลงานรถเครนของการรถไฟแห่งประเทศไทย (ร.ฟ.ท.) มูลค่า 600 ล้านบาท ประมูลรถไฟตู้นอน 115 คัน มูลค่า 4,000 ล้านบาท และประมูลหัวจักรรถไฟมูลค่า 1,500 ล้านบาท รวมทั้งเข้าประมูลโครงการรถเมล์ NGV 5001,000 คัน ราคา 4 ล้านบาทต่อคัน มีโอกาสสูงที่จะได้รับดังกล่าว 
นอกจากนี้ ได้เซ็นสัญญารับงานจากบริษัท ดีเอชแอล เอ็กซ์เพรส อินเตอร์เนชั่นแนล (ประเทศไทย ) หรือ DHL ให้เป็นผู้ผลิตรถพ่วงตู้แห้ง จำนวน 90 คัน มูลค่า 108.9 ล้านบาท ส่งผลให้งานในมือเพิ่มเป็น 400 ล้านบาท จากสิ้นปี 197 ล้านบาท คาดว่าจะล้างขาดทุนสะสม 26 ล้านบาท ให้หมดในไตรมาส 3 นี้ เพื่อจ่ายปันผลให้กับผู้ถือหุ้นได้
ANAN พลิกกำไร
บริษัท อนันดา ดีเวลลอปเม้นท์ (ANAN) รายงานผลดำเนินงานไตรมาส 1/2556 พลิกกำไร 4.87 ล้านบาท หรือดีขึ้น 263 ล้านบาท คิดเป็น 102% เทียบช่วงเดียวกันปีก่อนขาดทุน 258.20 ล้านบาท 
เนื่องจากมีรายได้ 1,050.47 ล้านบาท เพิ่มขึ้น 663 ล้านบาท หรือ 171% เทียบไตรมาสเดียวกันปีก่อน จากการรับรู้รายได้เพิ่มขึ้น ตามแผนการโอนห้องชุดพักอาศัย ส่วนค่าใช้จ่ายการบริหาร 165 ล้านบาท เพิ่มขึ้น 36 ล้านบาท หรือเพิ่มขึ้น 28% 
MFEC กำไรพุ่ง 455% 
นายศิริวัฒน์ วงศ์จารุกร กรรมการผู้จัดการใหญ่ บริษัท เอ็ม เอฟ อี ซี (MFEC) เปิดเผยว่า ผลดำเนินงานไตรมาส 1/2556 กำไรสุทธิ 72 ล้านบาท โต 59 ล้านบาท หรือ 455% จากช่วงเดียวกันปีก่อน และทั้งปีนี้คาดว่าจะเติบโตก้าวกระโดดเทียบกับปีก่อน จากอุตสาหกรรมไอทีที่ขยายตัวทั้งภาครัฐและเอกชน ปัจจุบันมีงานในมือรอรับรู้รายได้ 2,500 ล้านบาท 
EA กำไรทะลุเป้า
นายอมร ทรัพย์ทวีกุล ประธานเจ้าหน้าที่บริหารด้านการเงิน พลังงานบริสุทธิ์ (EA) กล่าวว่า ไตรมาส 1/2556 กำไรสุทธิ 83.25 ล้านบาท เพิ่มขึ้น 47.14 ล้านบาท หรือ 130.54% เนื่องจากโซลาร์ฟาร์ม 8 เมกะวัตต์ ที่ จ.ลพบุรี สร้างรายได้ ส่วนธุรกิจไบโอดีเซลเติบโตต่อเนื่อง ซึ่งบริษัทจะเร่งสร้างโรงไฟฟ้าพลังงานแสงอาทิตย์กำลังผลิต 90 เมกะวัตต์ ที่ จ.นครสวรรค์ เริ่มติดแผงโซลาร์เดือน มิ.ย.นี้ พร้อมจ่ายไฟให้การไฟฟ้าฝ่ายผลิตได้ตามกำหนด 1 ธ.ค.นี้